पीड़ित युवकों का कहना है कि गाय मर चुकी थी और उसके मालिक ने उन्हें गाय को ले जाने के लिए बुलाया था, जिसके बाद दलित युवक वहां पहुंचे थे. मरी हुई गाय के मालिक ने भी इस बात की पुष्टी की थी. बावजूद इसके समाज के ठेकेदार और हिन्दू राष्ट्र की रक्षा करने को आतुर गुंडों ने पीड़ित युवकों की एक न सुनी और उन्हें बुरी तरह से पीटा. इस घटना को लेकर भी पुलिस की नींद तब टूटी जब इस घटना का विडियो सोशल मीडिया पर वायरल हो गया. सरेआम घटी इस घटना के बाद भी पुलिस ने एक सप्ताह बीत जाने के बाद तक सिर्फ 6 आरोपियों के खिलाफ एफआईआर दर्ज की थी. जबकि स्थानीय लोग 30-40 आरोपी के होने की बात कह रहे हैं. इस घटना से स्थानीय लोग इतने आहत हो गए कि दो दर्जन से ज्यादा युवकों ने इंसाफ मिलने में देरी के कारण जहर खाकर जान देने की कोशिश की जबकि एक युवक ने खुद को आग लगा ली. पूरे प्रदेश में बंद का ऐलान किया गया और पत्थरबाजी की गई.